Nasilje u Iraku (16/6/04) - 2004-06-16
Rice: "tjedni do prijenosa vlasti biti će teški".
Dok se koalicija predvođena Sjedinjenim Državama priprema predati suverenitet prijelaznoj iračkoj vladi 30. lipnja, nasilje u Iraku se nastavlja. Među onima koji su ubijeni nedavno bio je Kamal al-Jarah, dužnosnik iračkog ministarstva obrazovanja. U jednom drugom incidentu, naoružani napadači ubili su Bassama Saliha Kubbu, zamjenika iračkog ministarstva vanjskih poslova. Američka savjetnica za nacionalnu sigurnost Condoleeza Rice izjavila je da će tjedni do prijenosa vlasti biti teški: "Ovo su vrlo tužni događaji, kada izdajice i teroristi ubijaju iračke domoljube. Nasilja će biti još, jer ti ljudi nemaju budućnosti u Iraku". Strategija terorista je, kako se čini, jasna. Svatko tko je povezan s iračkom prijelaznom vladom, predstavlja metu. Sigurnost je jedno od najvažnijih problema u Iraku. Irački prijelazni predsjednik Ghazi al-Yawar izjavio je da teroristi žele da se Irak vrati u "mračne dane": "Mi smo praktični i realistični. Znamo da nemamo dovoljno vojske i policije da bismo se mogli osloniti isključivo na vlastite snage". Američki državni tajnik Colin Powell izjavio je da terorizam neće spriječiti zaživljavanje slobodnog Iraka: "Kada imate pred sobom tešku situaciju, kao što je mi imamo sada, u kojoj se ubijaju dužnosnici i detoniraju bombe, ljudi koji to vide na televiziji, počinju postavljati pitanja. Moramo i dalje naglašavati zašto treba ostati na zacrtanom putu. Moramo podsjećati ljude da je uklonjen strašan, tiranski režim, koji je punio masovne grobnice tijelima žrtvama, nanosio zlo vlastitom narodu, i predstavljao destabilizirajući utjecaj u regiji". Kada ustanak bude ugušen, kazao je državni tajnik Powell, "proces demokratizacije, sastavljanja ustava, organiziranja izbora i obnove odvijat će se brzo," a koalicija će "i dalje pomagati iračkom narodu".